Ongeduld is wat ek Suid-Afrika in 2022 toewens | Landbou
Mag ons baie, baie ongeduldiger raak oor al die onverskoonbare geploeter, doelbewuste dwarsboming en ander loutere nonsens wat die land terughou, en begin werk maak van ons reuseprobleme. Die oplossing is voor die hand liggend. Net ekonomiese groei gaan ons red.
Daar is eenvoudig te veel mense, verstedeliking en kompleksiteit in ons ekonomie vir enigiets anders. Vir die ekonomie om te groei, het ons wet en orde nodig. Reëls waarvolgens daar gewerk word. Sonder reëls kan die ekonomie nie groei nie. Skuins voor Kersfees ry ek Caledon toe met die N2.
Weens covid-19 is dit die eerste keer in 'n hele paar maande dat ek die pad ry. Net anderkant Grabouw is ek skielik verbluf deur wat ek sien. Reg langs die N2, so tussen die plase op grond waar daar voorheen denneplantasies gestaan het (as ek reg onthou), blink die sinkplate van honderde plakkershuisies.